น้ำมันดิบ “WTI-BRENT” ร่วงอีก 5% หลังจีนล็อกดาวน์ “เซี่ยงไฮ้”–EU ไร้ข้อตกลงคว่ำบาตร
ราคาน้ำมันไหลไม่หยุด “WTI” หลุด 108 เหรียญ ส่วน “BRENT” หลุด 115 เหรียญ หลังจีนล็อกดาวน์ “เซี่ยงไฮ้” และ EU ไม่สามารถตกลงกันได้เกี่ยวกับแผนการคว่ำบาตรน้ำมันของรัสเซีย ฟากบริษัทแคสเปียน ไปป์ไลน์ คอนซอร์เทียม เริ่มกลับมาส่งออกน้ำมันบางส่วนหลังจากระงับส่งออกก่อนหน้านี้
ราคาน้ำมันไหลไม่หยุด “WTI” หลุด 108 เหรีญญ ส่วน “BRENT” หลุด 115 เหรียญ หลังจีนล็อกดาวน์ “เซี่ยงไฮ้” และ EU ไม่สามารถตกลงกันได้เกี่ยวกับแผนการคว่ำบาตรน้ำมันของรัสเซีย ฟากบริษัทแคสเปียน ไปป์ไลน์ คอนซอร์เทียม เริ่มกลับมาส่งออกน้ำมันบางส่วนหลังจากระงับส่งออกก่อนหน้านี้
28 มี.ค. 2565

ผู้สื่อข่าวรายงานว่า ราคาน้ำมันดิบยังคงร่วงลงอย่างต่อเนื่อง โดย ณ เวลา 19.26 น. ตามเวลาไทย สัญญาน้ำมันดิบเวสต์เท็กซัส (WTI) ส่งมอบเดือนพ.ค. ซึ่งมีการซื้อขายที่ตลาด NYMEX ลบ 6.03 ดอลลาร์ หรือ 5.30% สู่ระดับ 107.87 ดอลลาร์/บาร์เรล และราคาน้ำมันดิบเบรนท์ (BRENT) ลบ 6.12 ดอลลาร์ หรือ 5.07% สู่ระดับ 114.53 ดอลลาร์/บาร์เรล
โดยราคาน้ำมันทรุดตัวลง หลังจากที่จีนประกาศมาตรการล็อกดาวน์เซี่ยงไฮ้ ซึ่งเป็นศูนย์กลางด้านการเงิน เพื่อควบคุมการแพร่ระบาดของโควิด-19 ทำให้นักลงทุนวิตกว่าจะส่งผลกระทบต่อความต้องการใช้น้ำมันของจีน ซึ่งเป็นประเทศนำเข้าน้ำมันดิบรายใหญ่ที่สุดของโลก
รวมทั้งราคาน้ำมันยังได้รับผลกระทบจากการที่สหภาพยุโรป (EU) ไม่สามารถตกลงกันได้เกี่ยวกับแผนการคว่ำบาตรน้ำมันของรัสเซีย รวมทั้งรายงานที่ว่า บริษัทแคสเปียน ไปป์ไลน์ คอนซอร์เทียม (CPC) ได้เริ่มกลับมาส่งออกน้ำมันบางส่วน หลังจากมีการระงับส่งออกก่อนหน้านี้ เนื่องจากประสบความเสียหายจากพายุ
นอกจากนี้ ราคาน้ำมันยังถูกกดดันจากการที่นายเจค ซัลลิแวน ที่ปรึกษาความมั่นคงแห่งชาติสหรัฐ กล่าวว่า สหรัฐและพันธมิตรประสบความคืบหน้าในการเจรจาข้อตกลงนิวเคลียร์อิหร่าน ซึ่งหากมีการบรรลุข้อตกลงดังกล่าว ก็จะปูทางให้อิหร่านกลับมาส่งออกน้ำมันในตลาด
อย่างไรก็ตามนักลงทุนจับตาการประชุมของกลุ่มประเทศผู้ส่งออกน้ำมัน (โอเปก) และชาติพันธมิตร หรือโอเปกพลัส ในวันที่ 31 มี.ค. ซึ่งคาดว่าโอเปกพลัสจะยังคงมีมติยึดมั่นตามข้อตกลงเดิม โดยจะเพิ่มกำลังการผลิตน้ำมันเพียง 400,000 บาร์เรล/วันสำหรับเดือนพ.ค. 2565